《秋日游岘山》
清代·魏晰嗣

岘山突兀凌群峰，直上疑与风云通。相将共寻曲径去，屐齿踏破苍苔封。

天高正值秋深候，霅溪练影摇晴昼。隔浦时闻断雁哀，傍崖忽见惊猿骤。

洼尊亭迥长自间，踌躇四顾围烟鬟。我来此际空好事，犹幸二客同跻攀。

木叶飞残声策策，参差只剩霜枫赤。欲转疏林叩上方，晚烟微茫日西匿。

作者简介：魏晰嗣，字孝仪，号束园，嘉善人。贡生，官昌化教谕。有《涉园诗钞》。